
REFERAT

privind aprobarea Regulamentului serviciului public de alimentare 
cu energie termică în Municipiul Timişoara
Prin Ordinul 91/2007 al preşedintelui Autorităţii Naţionale de Reglementare pentru Serviciile Comunitare de Utilităţi Publice – A.N.R.S.C a fost aprobat Regulamentul-cadru al serviciului public de alimentare cu energie termică.

Regulamentul-cadru al serviciului public de alimentare cu energie termică a localităţilor stabileşte cadrul juridic unitar privind desfăşurarea serviciului de alimentare cu energie termică, definind modalităţile cadru ce trebuie îndeplinite pentru asigurarea serviciului de  alimentare cu energie termică, indicatorii de performanţă, condiţiile tehnice, raporturile dintre operator şi utilizator.

Având in vedere necesitatea ca viabilitatea sistemului centralizat de încălzire depinde in mare măsura de stabilitatea utilizatorilor de energie termica de tip urban legislaţia aplicabilă pentru încălzirea în sistem centralizat defineşte  zona unitară de încălzire ca arealul geografic aparţinând unei unităţi administrativ-teritoriale în interiorul căruia se poate promova o singură soluţie tehnică de încălzire. 

Atribuţia identificării zonelor unitare de încălzire revine (conform art.9 litera b din Legea 325/2006) Serviciului Energetic iar aprobarea acestor zone se face de consiliul local (art. 8 lit. i) din Legea 325/2006.


În Timişoara zonele unitare de încălzire sunt stabilite prin HCL 319/2008 (capitolul 16 si Anexa E şi F din strategie) şi cuprind marea majoritate a străzilor pe care există reţea termică secundară.

În aceste zone unitare de încălzire, conform prevederilor Ordinului ANRSC (Autoritatea Naţională de Reglementare pentru Serviciile Publice de Gospodărie Comunală) nr. 91/ 2007 prin care se aprobă Regulamentului-cadru al serviciului public de alimentare cu energie termica:


- furnizorul (SC Colterm SA ) are obligaţia (art. 190 lit. b) să asigure alimentarea cu energie termică a utilizatorilor racordaţi la SACET  (infrastructura tehnico-edilitara specifica aparţinând domeniului public sau privat al autorităţii administraţiei publice locale care formează sistemul de alimentare centralizata cu energie termica al localităţii) şi care se încadrează în prevederile contractului de furnizare (Ordin ANRSC 483/2008).


- este interzisă debranşarea totală a instalaţiilor de încălzire a unui utilizator de tip condominiu (art. 250 lit. a)

 
- extinderea reţelelor de gaze naturale pe străzile pe care exista reţele termice cu apa fierbinte/calda va fi supusă avizării consiliilor locale, având drept criteriu de evaluare economia de combustibil coroborat cu prevederile legale legate de zonele unitare de încălzire. (art. 112 alin. 3)

Un principiu al Legii 325/2006 ( art. 3 lit. g) şi al Ordinului ANRSC 91/2007 (art. 2 lit. g.) este "un condominiu - un sistem de încălzire".Astfel deconectările individuale nu se pot executa în acele condominii în care nu s-au produs deconectări anterioare intrării în vigoare a regulamentului serviciului public de alimentare cu energie termică (art. 249 din Ordin ANRSC 91/2007).

În Legea 325/2006 la art. 54 alin. 3 se prevede că imobilele tip condominiu pot fi racordate la SACET în cazul în care se respectă principiul "un condominiu - un singur sistem de încălzire", în baza unui program etapizat aprobat de autoritatea administraţiei publice locale, aplicabil până la 31 decembrie 2009.

Până la supunerea dezbaterii publice şi aprobării consiliului local a Regulamentului serviciului public de alimentare cu energie termică a municipiului Timişoara se aplică prevederile regulamentului-cadru conform art. 1 aliniat 4 din Anexa la Ordinul ANRSC nr. 91 / 2007, operatorul serviciului de alimentare cu energie termică are obligaţia de a se conforma prevederilor regulamentului-cadru.

În Legea 325/2006 la art. 45 aliniat 2 litera e) nerespectarea de către autorităţile administraţiei publice locale a prevederilor regulamentului-cadru la elaborarea regulamentului de serviciu propriu constituie contravenţie şi se sancţionează cu amendă de la 2.000 lei la 5.000 lei.
Ordinul nr. 483 / 2008 al ANRSC (privind aprobarea Contractului-cadru de furnizare a energiei termice) prevede la art. 5: „autorităţile deliberative ale unităţilor administrativ-teritoriale vor supune dezbaterii publice, vor stabili şi vor aproba, pentru fiecare localitate în parte, data începerii, respectiv a întreruperii furnizării energiei termice pentru încălzire sau principiul pe baza căruia se stabilesc aceste date, în funcţie de condiţiile atmosferice specifice zonei.” În acest sens în regulamentul propus spre aprobare la art. 304 a fost  propusă perioada de furnizare a energiei termice pentru încălzire in municipiul Timişoara:

“In municipiul Timişoara sezonul de încălzire este definit ca fiind de regula perioada 1 octombrie-30 aprilie a fiecărui an.

  
  Începerea funcţionarii încălzirii inclusiv prin probe la cald se va realiza atunci când prognoza INMH pe trei zile consecutive indica o temperatura minima mai mica de 10˚C , inclusiv pentru lunile septembrie si mai.

  
  Încetarea funcţionarii încălzirii se va realiza atunci când prognoza INMH pe trei zile consecutive indica o temperatura minima mai mare de 10˚C, inclusiv pentru lunile septembrie si mai.”

In temeiul art.303, alin. 1 din Anexa la Ordinul 91/2007 al A.N.R.S.C şi al art. 5 din Ordinul 483/2008 al ANRSC,
Propunem:

1. Supunerea spre dezbatere publica a Regulamentului serviciului public de alimentare cu energie termică al Municipiului Timişoara.

2. Aprobarea prin Hotărâre a Consiliului Local a Regulamentului serviciului public de alimentare cu energie termică al Municipiului Timişoara.

SORIN GRINDEANU

